Asiakirja Tsekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan liittymisehdoista ja niiden sopimusten mukautuksista, joihin Euroopan unioni perustuu - Pöytäkirja N:o 5 Henkilöiden kauttakulusta maitse Kaliningradin alueen ja Venäjän federaation muiden osien välillä



Virallinen lehti nro L 236 , 23/09/2003 s. 0946 - 0946



Pöytäkirja N:o 5 henkilöiden kauttakulusta maitse Kaliningradin alueen ja Venäjän federaation muiden osien välillä KORKEAT SOPIMUSPUOLET, jotka OTTAVAT HUOMIOON Venäjän federaation Kaliningradin alueen erityisen tilanteen unionin laajentumisen yhteydessä, TUNNUSTAVAT Liettuan velvoitteet ja sitoumukset vapauteen, turvallisuuteen ja oikeuteen perustuvan alueen muodostavan säännöstön osalta, PANEVAT MERKILLE erityisesti sen, että Liettuan on viimeistään liittymisestä alkaen kaikilta osin sovellettava EY:n säännöstöä, joka koskee niiden maiden luetteloa, joiden kansalaisilla on oltava viisumi ylittäessään ulkorajat, ja niiden maiden luetteloa, joiden kansalaisia kyseinen vaatimus ei koske, sekä EY:n säännöstöä, joka koskee yhtenäistä viisumin kaavaa, sekä pantava kyseinen säännöstö täytäntöön, TUNNUSTAVAT, että henkilöiden kauttakulku maitse Kaliningradin alueen ja Venäjän federaation muiden osien välillä EU:n alueen kautta on unionia kokonaisuudessaan koskeva asia, jota olisi käsiteltävä sellaisena ja joka ei saa aiheuttaa epäsuotuisia seurauksia Liettualle, OTTAVAT HUOMIOON neuvoston päätöksen, jonka se tekee tarkastusten poistamiseksi sisärajoilla varmistuttuaan siitä, että sitä varten tarvittavat edellytykset ovat täyttyneet, ja OVAT PÄÄTTÄNEET avustaa Liettuaa täyttämään täysimääräistä osallistumista Schengen-alueeseen ilman sisärajoja koskevat edellytykset mahdollisimman pian, OVAT SOPINEET SEURAAVISTA MÄÄRÄYKSISTÄ: 1 artikla Henkilöiden kauttakulkua maitse Kaliningradin alueen ja Venäjän federaation muiden osien välillä koskevat yhteisön säännöt ja järjestelyt sekä erityisesti neuvoston asetus erityisen kauttakulkua helpottavan asiakirjan (FTD) ja rautateitse tapahtuvaa kauttakulkua helpottavan asiakirjan (FRTD) käyttöön ottamisesta sekä yhteisen konsuliohjeiston ja yhteisen käsikirjan muuttamisesta eivät sinällään viivästytä tai estä Liettuan täysimääräistä osallistumista Schengenin säännöstön soveltamiseen ja sisärajoilla tapahtuvien tarkastusten poistamiseen. 2 artikla Yhteisö avustaa Liettuaa panemaan täytäntöön henkilöiden kauttakulkua Kaliningradin alueen ja Venäjän federaation muiden osien välillä koskevat säännöt ja järjestelyt, jotta Liettua voisi osallistua täysimääräisesti Schengen-alueeseen mahdollisimman pian. Yhteisö avustaa Liettuaa hoitamaan henkilöiden kauttakulkua Kaliningradin alueen ja Venäjän federaation muiden osien välillä ja ottaa erityisesti hoitaakseen mahdolliset lisäkustannukset, joita aiheutuu tällaista kauttakulkua koskevan säännöstön erityisten säännösten täytäntöönpanosta. 3 artikla Neuvosto tekee yksimielisesti komission ehdotuksesta muut henkilöiden kauttakulkua Kaliningradin alueen ja Venäjän federaation muiden osien välillä koskevat päätökset vasta Liettuan liittymisen jälkeen, sanotun kuitenkaan rajoittamatta Liettuan suvereniteettioikeuksia. --------------------------------------------------